b'\n_START_ARTICLE_\nOpioid\n_START_PARAGRAPH_\nOpioidi so skupina zdravil, ki izkazujejo podobne lastnosti kot opiati \xe2\x80\x93 alkaloidi v opiju (na primer morfin)._NEWLINE_Opioidi delujejo na tako imenovane opioidne receptorje. Vse substance, ki se ve\xc5\xbeejo na te receptorje, na\xc4\x8deloma \xc5\xa1tejemo med opioide. V medicini imajo pomembno vlogo analgetikov (t. i. mo\xc4\x8dni ali opioidni analgetiki), so pa med njimi tudi substance, ki se zlorabljajo kot mamila.\n_START_SECTION_\nAgonisti in antagonisti\n_START_PARAGRAPH_\n\xc4\x8ce opioid po vezavi na receptor spro\xc5\xbei enak fiziolo\xc5\xa1ki odziv kot endogeni opioidi, govorimo o opioidnih agonistih. Mednje sodita na primer morfin, heroin (sta \xc4\x8dista agonista na receptorjih \xce\xbc in povzro\xc4\x8data bla\xc5\xbeitev ob\xc4\x8dutenja bole\xc4\x8dine ter depresijo dihanja)._NEWLINE_Opioidni antagonisti se sicer ve\xc5\xbeejo na ustrezen receptor, a ne izzovejo fiziolo\xc5\xa1kega u\xc4\x8dinka. Torej izkazujejo le afiniteto do opioidnega receptorja, ne pa tudi intrinzi\xc4\x8dne aktivnosti. Antagonisti zgolj zasedejo vezi\xc5\xa1\xc4\x8da na receptorjih in prepre\xc4\x8dijo vezavo agonistov. Med antagoniste spada na primer nalokson, ki zato bla\xc5\xbei u\xc4\x8dinke morfija ali heroina in se uporablja pri preodmerjanju agonistov kot antidot.\n_START_SECTION_\nOdtegnitev\n_START_PARAGRAPH_\nJemanje opioidov v relativno kratkem \xc4\x8dasu povzro\xc4\x8di odvisnost. Produkcija endogenih opioidov se zaradi zunanjega vnosa znatno zni\xc5\xbea, ob odtegnitvi pa naenkrat primanjkuje opioidov v telesu. Pojavi se lahko tudi \xc5\xbeivljenjsko nevaren odtegnitveni sindrom. Med simptomi, ki nastopijo po odtegnitvi, so lahko nemir, neutemeljeno ob\xc4\x8dutenje bole\xc4\x8dine, depresija, bruhanje, trebu\xc5\xa1ne bole\xc4\x8dine, driska, iz\xc4\x8drpanost, gripi podobni simptomi. Odtegnitev pri opioidih je ena izmed najdolgotrajnej\xc5\xa1ih. Nekateri simptomi, kot so motnje spanja, lahko nastopajo tudi \xc5\xa1e eno leto po prenehanju u\xc5\xbeivanja opioidov.'